দক্ষিণেশ্বর থেকে কাশীপুর উদ্যানবাটীতে পুণ্যার্থীর ঢল

কলকাতা: বছরের প্রথমদিনে কল্পতরু উৎসবে (Kalpataru Festival New Years) মাতল শহরবাসী। ভোর থেকে ভক্তের ঢল কাশীপুর উদ্যানবাটী, দক্ষিণেশ্বর (Dakshineswar Kali Temple), করুণাময়ী কালীবাড়ি, লেক কালীবাড়ি-সহ একাধিক জায়গায়। কল্পতরু উৎসবে ভক্তসমাগম কাশিপুর উদ্যানবাটিতে। সকাল থেকে ঊষা কীর্তন এবং পুজোপাঠ কাশিপুর উদ্যানবাটিতে।কল্পতরু উৎসবের দিন পরমহংসদেবের কাছে মন থেকে চাইলে সে ইচ্ছা পূরণ হয়, সেই বিশ্বাস থেকেই সাতসকালে মন্দিরের বাইরে ভক্তের ঢল। ১৮৮৬ সালের ১লা জানুয়ারি ঠাকুর শ্রীরামকৃষ্ণ পরমহংসদেব তাঁর গৃহস্থ শিষ্যদের আশীর্বাদ করেছিলেন। এই ঘটনার স্মরণে প্রতি বছর ১লা জানুয়ারি কল্পতরু উৎসব পালিত হয়।

এ দিন ভোর ৫টা নাগাদ দক্ষিণেশ্বর কালীমন্দির (Dakshineswar Kali Temple) খুলে দেওয়া হয়। রীতি মেনে দক্ষিণেশ্বরে মা ভবতারিণীর পুজো হচ্ছে। নতুন সাজে সাজানো হয়েছে মা ভবতারিণীকে। নতুন বেনারসি, গয়নায় সাজানো হয়েছে মাকে। মন্দির খোলার কিছুক্ষণের মধ্যেই চত্বরে ভক্তদের ভিড় বাড়তে শুরু করে। সকাল সাড়ে ৫টা থেকেই শুরু হয়ে যায় পুজো (Puja)। কাশীপুর উদ্যানবাটি, কামারপুকুরেও ভক্তদের লম্বা লাইন। প্রতিবারই বছরের প্রথমদিন তুলনামূলক বেশি ভক্ত সমাগম হয় উত্তর কলকাতার কাশীপুর উদ্যানবাটি (Kashipur Udyanbati) ও দক্ষিণেশ্বরে। কল্পতরু উৎসবে যোগ দেন বহু মানুষ।

আরও পড়ুন: নিউটাউনের দুর্গা অঙ্গন ঠেকাতে আদালতে যাওয়ার হুঁশিয়ারি সিপিএমের

প্রশাসনের অনুমান, বিকেলের দিকে ভক্তের সংখ্যা আরও বাড়বে। বিকেল ৫টা নাগাদ মন্দিরে বিশেষ আরতি (Aarti) হওয়ার কথা রয়েছে, আর সেই আরতি ঘিরেই ঢল নামবে ভক্তদের।শুধু দক্ষিণেশ্বর নয়, বছরের প্রথম দিন ভিড়ে থিকথিক করছে কাশীপুর উদ্যানবাটী (Kashipur Udyanbati) এবং কামারপুকুর (Kamarpukur)। সকাল থেকেই ভক্তদের লম্বা লাইন চোখে পড়ে।সকালে টালিগঞ্জের করুণাময়ী কালীমন্দিরের সামনে লম্বা লাইন চোখে পড়ে। একই অবস্থা লেক কালীবাড়ি ও কালীঘাটেরও। অসংখ্য মানুষের ভিড়, লম্বা লাইন রাস্তায়।ভিড় সামাল দিতে এ দিন বিশেষ নিরাপত্তার ব্যবস্থা করা হয়েছে। মন্দির চত্বরে বাড়ানো হয়েছে নিরাপত্তার বেষ্টনী (Security Barricade)।